Taxibaas in Centurion vermoorVerskeie skote is op die motor gevuur. (Foto: verskaf) ŉ Man van Centurion is Donderdag helder oordag in sy motor in Lyttelton doodgeskiet. Die 52-jarige is op die toneel op die hoek van Theron- en Krugerstraat dood nadat drie mans op hom losgebrand het, sê kol. Lungelo Dlamini, provinsiale polisiewoordvoerder. Dlamini sê die man het kort tevore ŉ vergadering bygewoon. Die man was glo ŉ taxibaas verbonde aan die Centurion Taxivereniging. Volgens omstanders het die aanvallers verskeie skote op die man in sy motor gevuur. Hy het klaarblyklik probeer wegjaag, maar beheer oor die voertuig verloor, deur ŉ palissadeheining gebars en uiteindelik teen ŉ stapel voertuigbande tot stilstand gekom. Die perseel behoort aan ŉ maatskappy wat grondverskuiwingsmasjinerie verhuur. Paramedici en polisielede was blitsig op die toneel, maar die man het kort ná die skietery gesterf. Die polisie wou nie bespiegeling bevestig dat die man se dood met sy werk in die taxibedryf verband hou nie. “In hierdie stadium is die motief (vir die aanval) nog nie bekend nie,” sê Dlamini. Niemand is nog in hegtenis geneem nie. In Desember 2017 is John Mashaba, die destydse voorsitter van die vereniging, in KwaMhlanga in Mpumalanga doodgeskiet.